6.  โครงการดำเนินงานในอนาคต

    1.  โครงการท่าอากาศยานสุวรรณภูมิ

ท่าอากาศยานสุวรรณภูมิก่อสร้างบนที่ราชพัสดุบริเวณ อำเภอบางพลี จังหวัดสมุทรปราการ
ตั้งอยู่ห่างจากใจกลางกรุงเทพฯ เป็นระยะทาง 25 กิโลเมตร และครอบคลุมพื้นที่ทั้งหมดประมาณ
32 ตารางกิโลเมตร

ท่าอากาศยานสุวรรณภูมิจะเป็นท่าอากาศยานสากลหลักของประเทศแทนท่าอากาศยานกรุงเทพ
โดยจะสามารถรองรับผู้โดยสารเบื้องต้นได้ 45 ล้านคนต่อปี รองรับสินค้าได้ 3 ล้านเมตริกตันต่อปี
และรองรับเที่ยวบินได้ 76 เที่ยวบินต่อชั่วโมง ทอท.
เชื่อว่าด้วยขีดความสามารถที่เพิ่มขึ้นดังกล่าวรวมถึงสิ่งอำนวยความสะดวกที่ทันสมัยจะทำให้ ทอท.
สามารถรองรับปริมาณผู้ใช้
บริการที่เพิ่มขึ้นได้เป็นอย่างดีในขณะที่ให้บริการที่มีคุณภาพระดับสากลเพียบพร้อมด้วยสิ่งอำนวยความสะดวกทันสมัย

ในระยะแรกที่เปิดให้บริการท่าอากาศยานสุวรรณภูมิ มีอาคารผู้โดยสาร 1
อาคารซึ่งครอบคลุมพื้นที่ทั้งสิ้น 563,000 ตารางเมตร มีหลุมจอดประชิดอาคาร จำนวน 51
หลุมจอด หลุมจอดไม่ประชิดอาคาร จำนวน 68 หลุมจอด รวม 119 หลุมจอด
และมีหลุมจอดประชิดอาคารผู้โดยสารที่สามารถรองรับเครื่องบินแอร์บัส A380 ได้ 5 หลุมจอด
มีทางวิ่ง 2 เส้น เส้นตะวันออกมีความยาว 4,000 เมตร กว้าง 60 เมตร (ไม่รวมไหล่ทางวิ่ง)
และเส้นตะวันตก มีความยาว 3,700 เมตร กว้าง 60 เมตร (ไม่รวมไหล่ทางวิ่ง) ทางวิ่งทั้ง 2
เส้น มีระยะห่าง 2.2 กิโลเมตร สามารถรองรับการขึ้น-ลง อากาศยาน
ได้ในเวลาเดียวกันอันเป็นการเพิ่มขีดความสามารถในการใช้ทางวิ่งเพื่อรองรับอากาศยานได้ในปริมาณสูงกว่าท่าอากาศยาน
กรุงเทพ

ท่าอากาศยานสุวรรณภูมิได้รับการออกแบบให้สามารถขยายพื้นที่เพื่อรองรับผู้โดยสารได้เพิ่มขึ้นเป็น
120 ล้านคนต่อปี ขนถ่ายสินค้าได้ 6.5 ล้านเมตริกตันต่อปี และรองรับเที่ยวบินได้ 112
เที่ยวบินต่อชั่วโมง โดยมีทางวิ่ง 4 เส้น ภายในปี 2548 ได้เริ่มงานพัฒนาในระยะที่ 2
โดยก่อสร้างอุโมงค์จากอาคารผู้โดยสารด้านเหนือเชื่อมอาคารเทียบเครื่องบินรอง (Satellite)
หลังที่ 1 ปรับปรุงคุณภาพดินเพื่อเตรียมการก่อสร้างทางวิ่งเส้นที่ 3 ด้านตะวันตก
การสร้างสถานีแปลงไฟฟ้าย่อยที่ 2 และการเพิ่มศักยภาพการบำบัดน้ำเสีย
ทั้งนี้เมื่อสร้างอาคารเทียบเครื่องบินรองหลังที่ 1 และทางวิ่งเส้นที่ 3
แล้วเสร็จจะรองรับผู้โดยสารได้เพิ่มขึ้นอีกประมาณ 10 ล้านคน นอกจากนั้น ตามมติคณะรัฐมนตรี
เมื่อวันที่ 4 มกราคม 2548 ได้เห็นชอบให้ ทอท.
กรมการขนส่งทางอากาศและกรมโยธาธิการและผังเมือง
ร่วมกันศึกษาหาแนวทางเพื่อดำเนินการสงวนพื้นที่ในบริเวณด้านตะวันออกติดท่าอากาศยานสุวรรณภูมิ
ซึ่งยังเป็นที่ดินโล่งว่างสำหรับไว้ใช้ประโยชน์ในกิจกรรมการบินของท่าอากาศยานสุวรรณภูมิในระยะ
10-20 ปีข้างหน้า
พร้อมทั้งหาทางดำเนินการหรือออกมาตรการควบคุมการใช้ประโยชน์ที่ดินที่เหมาะสมเพื่อไม่ให้มีการก่อสร้างสิ่งปลูกสร้างถาวรขนาดใหญ่หรือการตั้งถิ่นฐานของชุมชนขนาดใหญ่ในพื้นที่ซึ่งจะเป็นอุปสรรค
หากภาครัฐต้องการจะขยายพื้นที่ท่าอากาศยานสุวรรณภูมิเพิ่มเติมไปทางด้านทิศตะวันออกในอนาคต

ณ วันที่ 30 กันยายน 2548 งานก่อสร้างท่าอากาศยานสุวรรณภูมิได้แล้วเสร็จในส่วนที่เป็น งานหลัก
(Substantial Completion) ซึ่งเมื่อวันที่ 29 กันยายน 2548
ได้มีเครื่องบินเที่ยวบินแรกทำการบินขึ้น-ลง ที่ท่าอากาศยานเพื่อเป็นการทดสอบระบบสนามบิน
สำหรับการฝึกปฏิบัติการเตรียมความพร้อมเพื่อการโยกย้ายสนามบินสามารถดำเนินการได้ตั้งแต่เดือนตุลาคม
2548 พร้อมกับ การทดสอบระบบเครื่องมืออุปกรณ์อิเล็กทรอนิกส์ต่างๆ ทุกระบบของท่าอากาศยาน
ทั้งนี้ ทอท.จะต้องประสานการปฏิบัติการดังกล่าวกับองค์การการบินพลเรือนระหว่างประเทศ
(International Civil Aviation Organization, ICAO)
และกรมการขนส่งทางอากาศเพื่อให้ระบบทุกระบบของท่าอากาศยานสุวรรณภูมิได้มาตรฐานสากลที่มีความปลอดภัยสูง
ก่อนจะเปิดให้บริการการบินพาณิชย์ต่อไป

2.  โรงแรมท่าอากาศยานสุวรรณภูมิ

ทอท. ได้ร่วมกับ บมจ. การบินไทย และธนาคารกรุงไทย จัดตั้งบริษัทร่วมทุน คือ บริษัท
โรงแรมท่าอากาศยานสุวรรณภูมิ จำกัด ขึ้นเมื่อวันที่ 24 ตุลาคม 2546
เพื่อก่อสร้างและดำเนินกิจการโรงแรม ณ ท่าอากาศยานสุวรรณภูมิ ซึ่งคาดว่าจะให้บริการห้องพัก
600 ห้อง โดยการก่อสร้างจะแบ่งเป็นสองระยะ ในระยะแรก (พ.ศ. 2547-2548)
จะก่อสร้างเพื่อให้เปิดบริการได้ก่อน 500 ห้อง ซึ่งมีกำหนดการเปิดให้บริการได้เมื่อ
ท่าอากาศยานสุวรรณภูมิเปิดให้บริการเชิงพาณิชย์ สำหรับระยะที่ 2 (2548-2549)
จะตกแต่งเพิ่มเติมอีก 100 ห้อง ซึ่งโรงแรมดังกล่าวมีขนาดที่ดิน 200 x 140 เมตร มีพื้นที่ประมาณ
28,000 ตารางเมตร (หรือประมาณ 17.5 ไร่) ตั้งอยู่บริเวณด้านหน้าอาคารผู้โดยสาร
โดยห่างจากอาคารผู้โดยสารประมาณ 300 เมตร

ทั้งนี้ ในการร่วมทุนจัดตั้งบริษัท โรงแรมท่าอากาศยานสุวรรณภูมิ จำกัด นั้น ทอท.ถือหุ้นร้อยละ 60
บมจ. การบินไทย
ถือหุ้นร้อยละ 30 และธนาคารกรุงไทยถือหุ้นร้อยละ 10 โดยได้รับอนุมัติงบประมาณทั้งโครงการราว
2,728.5 ล้านบาท สำหรับ
การก่อสร้างทั้งสองระยะงบประมาณส่วนหนึ่งจำนวน 1,017.8 ล้านบาท จะมาจากเงินลงทุนของ 3
บริษัทที่เข้าร่วมทุน

3.  โครงการพัฒนาท่าอากาศยานกรุงเทพเพื่อการใช้ประโยชน์ในอนาคตหลังจากท่าอากาศยานสุวรรณภูมิเปิดให้บริการ
    เชิงพาณิชย์แล้ว

ทาอากาศยานสุวรรณภูมิจะเป็นท่าอากาศยานพาณิชย์หลักของกรุงเทพในอนาคตเมื่อมีการเปิดดำเนินการเชิงพาณิชย์อย่างเป็นทางการ
สำหรับท่าอากาศยานกรุงเทพ ทอท.ได้มีการว่าจ้างกลุ่มที่ปรึกษาเพื่อศึกษาแนวทาง (Concept)
การใช้พื้นที่ให้เกิดประโยชน์สูงสุดแก่ ทอท. โดยผลการศึกษามีการเสนอให้
ทอท.ยังคงดำเนินงานท่าอากาศยานกรุงเทพต่อไปด้วยการใช้ประโยชน์
ทั้งในกิจการท่าอากาศยาน (Airport-Related Activities)
และกิจกรรมที่ไม่เกี่ยวข้องกับกิจการท่าอากาศยาน (Non-Airport-Related Activities)

ตามแผนงานที่เสนอ คณะกรรมการ ทอท.
พิจารณาจะรวมถึงการเก็บรักษาสิ่งอำนวยความสะดวกต่างๆ ณ
ท่าอากาศยานกรุงเทพไว้ในกรณีต้องนำกลับมาให้บริการท่าอากาศยานอีกในอนาคต และการให้
บมจ.การบินไทย
คงสิ่งอำนวยความสะดวกด้านการซ่อมบำรุงอากาศยานหนักไว้ที่ท่าอากาศยานกรุงเทพ
และให้กองทัพอากาศสามารถใช้สิ่งอำนวยความสะดวกได้ต่อไป
ทอท.เชื่อว่าการสำรองท่าอากาศยานกรุงเทพไว้จะเป็นประโยชน์ต่อ ทอท.
เองเพื่อรองรับเที่ยวบินเชิงพาณิชย์ได้ กรณีเกิดปัญหาความแออัดของการให้บริการเที่ยวบิน ณ ทสภ.
หรือใช้เป็นท่าอากาศยานสำหรับให้บริการเที่ยวบินเช่าเหมาลำ
ทั้งนี้ตามแผนงานดังกล่าวพื้นที่ด้านเหนือของท่าอากาศยานกรุงเทพจะยังคงใช้เป็น
ศูนย์ซ่อมบำรุงอากาศยานลำตัวกว้าง (Wide Body Aircraft Maintenance Center) โดย
บมจ.การบินไทย ส่วนพื้นที่ทางด้านใต้จะใช้เป็น ศูนย์ซ่อมของ บริษัทบางกอกแอร์เวย์ จำกัด
อาคารผู้โดยสารระหว่างประเทศอาคาร 1 และ 2 เป็นศูนย์แสดงสินค้า ศูนย์ประชุม
ส่วนอาคารผู้โดยสารภายในประเทศจะใช้เพื่อกิจกรรมการบินทั่วไป (General Aviation)
บริการเที่ยวบินเช่าเหมาลำ อาคารคลังสินค้าทั้ง 4 อาคาร
จะใช้เป็นพื้นที่สำรองเพื่อกิจกรรมเชิงพาณิชย์และสำนักงานสำหรับส่วนราชการ
ขณะที่พื้นที่สำนักงานด้านใต้สำรองไว้ให้กับสถาบันการบินพลเรือน

คณะกรรมการ
ทอท.รับทราบผลการศึกษาในชั้นต้นแล้วและมีข้อเสนอแนะให้ที่ปรึกษาแก้ไขให้เหมาะสม
และจะพิจารณารายละเอียดอีกครั้งต่อไป

4.  โครงการพัฒนาท่าอากาศยานเชียงใหม่และท่าอากาศยานภูเก็ตสู่ความเป็นศูนย์กลางการบินในภูมิภาค

ตามที่รัฐบาลมีนโยบายที่จะส่งเสริมการท่องเที่ยวและการเดินทางด้วยสายการบินไปยังจังหวัดเชียงใหม่
และภูเก็ต ทอท.มีแผนที่จะขยายสิ่งอำนวยความสะดวก ณ ท่าอากาศยานเชียงใหม่
และท่าอากาศยานภูเก็ต ระหว่างรอบปีบัญชี 2547 ถึงรอบปีบัญชี 2549
โดยมีการกำหนดงบประมาณการลงทุนทั้งหมดทั้งโครงการ (Budgeted Capital Expenditure)
เป็นจำนวน 4,858 ล้านบาท โดยจำนวน 2,297 ล้านบาท ใช้ในการขยายท่าอากาศยานเชียงใหม่
และจำนวน 2,561 ล้านบาท จะใช้ในการขยายท่าอากาศยานภูเก็ต ทั้งนี้ในเบื้องต้น ทอท.
ได้รับอนุมัติในหลักการสำหรับงบประมาณการลงทุนตามแผนการขยายท่าอากาศยานเชียงใหม่ และ
ท่าอากาศยานภูเก็ต เป็นจำนวน 2,690.3 ล้านบาท จากคณะรัฐมนตรี
เพื่อดำเนินการตามโครงการขยายท่าอากาศยานภูมิภาคดังกล่าว
โดยมีจุดประสงค์ที่จะให้ท่าอากาศยานทั้งสองแห่งสามารถรองรับจำนวนผู้โดยสารและปริมาณขนถ่ายสินค้าได้มากขึ้น
งบประมาณที่ได้รับอนุมัติดังกล่าวประกอบด้วย โครงการพัฒนาท่าอากาศยานเชียงใหม่ จำนวน
2,129.1 ล้านบาท และโครงการพัฒนาท่าอากาศยานภูเก็ต จำนวน 561.2 ล้านบาท

6.4.1 แผนพัฒนาท่าอากาศยานเชียงใหม่ (รอบปีบัญชี 2547-2549)

เนื่องจากท่าอากาศยานเชียงใหม่มีศักยภาพที่จะพัฒนาให้เป็นศูนย์กลางการบินในภูมิภาค
เพราะมีจำนวนผู้โดยสารสูงสุดในภาคเหนือ และมีเครือข่ายที่สามารถเชื่อมโยงไปยังต่างประเทศได้
และเป็นจุดที่นักท่องเที่ยวนิยมเดินทางไปท่องเที่ยว
โดยมีที่ตั้งอยู่ในบริเวณตอนกลางของภาคเหนือตอนบน
ทั้งยังเป็นจุดที่มีธุรกิจการค้าหนาแน่นประกอบกับปริมาณการจราจรทางอากาศที่มีแนวโน้มสูงขึ้น
ทอท.จึงได้จัดทำแผนตามนโยบายรัฐบาลในการส่งเสริมให้ท่าอากาศยานเชียงใหม่เป็นศูนย์กลางการบินในภาคเหนือ
คือ แผนพัฒนาท่าอากาศยานเชียงใหม่สู่ความเป็นศูนย์กลางการบินในภูมิภาค (รอบปีบัญชี
2547-2549)

งานที่คาดว่าจะแล้วเสร็จในปี พ.ศ. 2548 ประกอบด้วย

-   งานขยายลานจอดอากาศยานทางทิศใต้ (แล้วเสร็จเมื่อ 26 เม.ย.48)

-   งานก่อสร้างทดแทนพื้นที่สำนักงานด้านใต้ (แล้วเสร็จเมื่อ 10 พ.ค.48)

-   งานปรับปรุงพื้นที่และเพิ่มเติม Counter ของสำนักงานตรวจคนเข้าเมืองขาเข้า
    (แล้วเสร็จเมื่อ 10 พ.ค.48)

-   งานศึกษาผลกระทบสิ่งแวดล้อม

-   งานก่อสร้างอาคารเชื่อมด้านใต้ ระยะที่ 1

-   งานปรับปรุงพื้นที่สำนักงานเป็นห้อง VIP ทดแทน

-   งานปรับปรุงขยายอาคารคลังสินค้า

-   งานศึกษา สำรวจ และออกแบบรายละเอียดงานขยายความยาวทางวิ่งทางขับ

-   งานออกแบบระบบเติมน้ำมันอากาศยานทางท่อ

งานที่คาดว่าจะแล้วเสร็จในปี พ.ศ. 2549 ประกอบด้วย

-   งานก่อสร้างทดแทนพื้นที่ Airline Ticket Counter ด้านเหนือ

-   งานปรับปรุงพื้นที่และเพิ่มเติม Check-in Counter
    พร้อมระบบสายพานลำเลียงกระเป๋าและรื้อย้ายบันไดเลื่อน

-   งานปรับปรุงขยายลานจอดรถยนต์

-   งานก่อสร้างอาคารผู้โดยสารระหว่างประเทศหลังใหม่

-   งานปรับปรุงขยายทางขับและลานจอดอากาศยาน

-   งานก่อสร้างอาคารเชื่อมด้านใต้ ระยะที่ 2

งานที่คาดว่าจะแล้วเสร็จในปี พ.ศ. 2550 ประกอบด้วย

-   งานปรับปรุงอาคารผู้โดยสารเดิมเป็นอาคารผู้โดยสารภายในประเทศ

-   งานปรับปรุงสภาพอาคารผู้โดยสารเดิม ระยะที่ 2

-   งานก่อสร้างระบบเติมน้ำมันอากาศยานทางท่อ

6.4.2 แผนพัฒนาท่าอากาศยานภูเก็ต (รอบปีบัญชี 2547-2549)

ท่าอากาศยานภูเก็ตมีศักยภาพที่จะพัฒนาให้เป็นศูนย์กลางการบินในภูมิภาค
โดยพิจารณาจากปริมาณการจราจรทางอากาศที่มีแนวโน้มสูงขึ้น
และปัจจัยสนับสนุนทั้งด้านความได้เปรียบทางภูมิศาสตร์และแหล่งท่องเที่ยวในพื้นที่
ตลอดจนโอกาสในการเปิดเส้นทางบินใหม่ของสายการบินต่าง ๆ
ทอท.จึงได้จัดทำแผนตามนโยบายรัฐบาลในการส่งเสริมให้ท่าอากาศยานภูเก็ตเป็นศูนย์กลางการบินในภาคใต้
คือ แผนพัฒนาท่าอากาศยานภูเก็ตสู่ความเป็นศูนย์กลางการบินในภูมิภาค (รอบปีบัญชี 2547-2549)

งานที่คาดว่าจะแล้วเสร็จในปี พ.ศ. 2548 ประกอบด้วย

-   งานปรับปรุงขยายอาคารคลังสินค้า (แล้วเสร็จเมื่อ 27 มิ.ย.48)

-   งานขยายลานจอดอากาศยานด้านทิศใต้

งานที่คาดว่าจะแล้วเสร็จในปี พ.ศ. 2549 ประกอบด้วย

-   งานศึกษาผลกระทบสิ่งแวดล้อม

-   งานศึกษา สำรวจ ออกแบบรายละเอียดงานทางวิ่งทางขับ

-   งานปรับปรุงขยายห้องผู้โดยสารขาออกระหว่างประเทศ (ระยะที่ 1)

-   งานปรับปรุงขยายห้องผู้โดยสารระหว่างประเทศ (ระยะที่ 2)